മാണിക്കൽ ഗ്രാമപഞ്ചായത്ത്

തിരുവനന്തപുരം ജില്ലയിലെ നെടുമങ്ങാട് താലൂക്കിലെ ഒരു ഗ്രാമപഞ്ചായത്താണ് **മാണിക്കൽ **. വാമനപുരം ബ്ലോക്ക് പഞ്ചായത്തിന്റെ ഭാഗമാണിത്.
## ചരിത്രം
തിരുവനന്തപുരം ജില്ലയിൽ നെടുമങ്ങാട് താലൂക്കിൽ ഉൾപ്പെട്ടതാണ് മാണിക്കൽ ഗ്രാമപഞ്ചായത്ത്. തിരുവനന്തപുരം ജില്ലയിൽ ആദ്യമായും കേരളത്തിലെ എട്ടാമതായും ISO സർട്ടിഫിക്കേഷൻ നേടിയ ഗ്രാമപഞ്ചായത്താണ് മാണിക്കൽ ഗ്രാമപഞ്ചായത്ത്. ഈ പഞ്ചായത്തിൽ നിലവിൽ ഇരുപത്തൊന്ന് വാർഡുകളുണ്ട്. പഞ്ചായത്ത് ഓഫീസ് പിരപ്പൻകോട്ട് സ്ഥിതി ചെയ്യുന്നു.  ഈ പഞ്ചായത്തിനെ രണ്ടായി വിഭജിച്ചുകൊണ്ട് എം.സി റോഡ് കടന്നുപോകുന്നു.  1940കളിൽ പഞ്ചായത്തിൻറെ കിഴക്കുഭാഗത്തുള്ള മലകളും പടിഞ്ഞാറുള്ള വെള്ളാനിക്കൽ കുന്നുകളും നിബിഡവനങ്ങളായിരുന്നു.  മുയൽ, കാട്ടുപന്നി, മുള്ളൻപന്നി, കുറുക്കൻ, പുള്ളിപ്പുലി തുടങ്ങിയ വന്യമൃഗങ്ങൾ ഈ വനങ്ങളിൽ ധാരാളമായി കാണപ്പെട്ടിരുന്നു.  ഇക്കാലത്ത് കന്യാകുളങ്ങരയിൽ പ്രവർത്തിച്ചിരുന്ന ഫോറസ്റ്റ് ഓഫീസാണ് ഇന്നത്തെ കന്യാകുളങ്ങര സാമൂഹികാരോഗ്യ കേന്ദ്രമായി മാറിയത്

## സ്ഥലനാമോൽപത്തി
മാണിക്യം വിളഞ്ഞ മണ്ണ് എന്ന അർത്ഥത്തിലാണ് 'മാണിക്കൽ' എന്ന പേര് ലഭിച്ചതെന്ന പറയപ്പെടുന്നു. പഞ്ചായത്തിന്റെ പല സ്ഥലങ്ങളിലും മാണിക്യം, വൈഡൂര്യം തുടങ്ങിയ രത്നക്കല്ലുകൾ സുലഭമാണ്. 

## സ്വാതന്ത്ര്യമര ദേശീയപ്രസ്ഥാനത്തിലെ സ്ഥാനം
സ്വാതന്ത്ര്യ സമരത്തിൽ പങ്കെടുത്ത പല പ്രമുഖരും ഈ പ്രദേശത്തുണ്ടായിരുന്നുവെങ്കിലും ആദ്യകാലങ്ങളിൽ പഞ്ചായത്തിൽ സംഘടിതമായൊരു ദേശീയ പ്രസ്ഥാനമുണ്ടായിരുന്നില്ല.പഞ്ചായത്തിലെ ആദ്യത്തെ പൊതുപ്രവർത്തകനെന്നും സാംസ്കാരിക പ്രവർത്തനങ്ങളുടെ സംഘാടകനെന്നും വിശേഷിപ്പിക്കാവുന്ന റ്റി. ആർ. ത്രിവിക്രമൻ പിള്ള 1936-ൽ ഗാന്ധിജിയെ പിരപ്പൻകോടിനു സമീപമുള്ള കോട്ടപ്പുറത്തുകൊണ്ടുവന്നു. തിരുവിതാംകൂർ സ്റ്റേറ്റ് കോൺഗ്രസ്സിന്റെ പ്രവർത്തകനും മരണം വരെ ഗാന്ധിയനുമായിരുന്ന കെ.എൻ.നായരാണ് പഞ്ചായത്തിലെ മറ്റൊരു സ്വാതന്ത്ര്യ സമര സേനാനി. ചിറയിൽ കെ. സുകുമാരൻ നായർ ദേശീയ പ്രസ്ഥാനത്തിൽനിന്നും പ്രചോദനം ഉൾക്കൊണ്ട് 1946-ൽ കോലിയക്കോട്ടു നിന്നും വേളാവൂരേക്ക് ജാഥ സംഘടിപ്പിക്കുകയും വിദേശ വസ്ത്രങ്ങൾ ബഹിഷ്കരിക്കുകയും ചെയ്തു. 
 
## സാമൂഹ്യ രാഷ്ട്രീയ സാംസ്ക്കാരിക പ്രസ്ഥാനങ്ങൾ
1880 കളിൽ സ്ഥാപിക്കപ്പെട്ട പിരപ്പൻകോട് എൽ.പി.എസ് ആണ് പഞ്ചായത്തിലെ ആദ്യത്തെ സ്കൂൾ. 1951-ൽ ആരംഭിച്ച തലയിൽ എൽ.പി.എസ്. ആണ് പഞ്ചായത്തിന്റെ കിഴക്കൻ മേഖലയിലെ ഏക സ്കൂൾ. 1950-കൾ സാംസ്ക്കാരികമായി ഈ ഗ്രാമത്തെ സംബന്ധിച്ചിടത്തോളം സുവർണ്ണ കാലഘട്ടമായിരുന്നു. പഞ്ചായത്തിലെ പടിഞ്ഞാറൻ മേഖലകളിലാണ് സാംസ്ക്കാരിക പ്രവർത്തനങ്ങൾ പ്രധാനമായും കേന്ദ്രീകരിച്ചിരുന്നത്. മാണിക്കൽ പഞ്ചായത്തിന്റെ സമരങ്ങളുടെ ചരിത്രത്തിൽ ഉജ്ജ്വലമായ ഒരു സ്ഥാനമാണ് പിരപ്പൻകോട് ഹൈസ്കൂൾ സമരത്തിനുള്ളത്.  1935-37 കാലഘട്ടത്തിൽ പിരപ്പിൻകോട് കേന്ദ്രമാക്കി ആദ്യത്തെ കമ്യൂണിസ്റ് പാർട്ടി സെൽ രൂപം കൊണ്ടു. എം. ആർ. സുകുമാരൻ നായർ സ്ഥാപിച്ച വള്ളത്തോൾ കഥകളി യോഗം ഇന്നും സ്തുത്യർഹമായ രീതിയിൽ നടന്നു വരുന്നു. ഇപ്പോഴത്തെ ലോറൻസ് മാർ അപ്രേം തിരുമേനി 1963-ൽ കുഷ്ടരോഗാശുപത്രി സ്ഥാപിച്ചു. 1945-ൽ കോലിയക്കോട് കേന്ദ്രീകരിച്ച് ആരംഭിച്ച സരസ്വതി മന്ദിരം ഗ്രന്ഥശാലയായിരുന്നു പഞ്ചായത്തിലെ ആദ്യത്തെ ഗ്രന്ഥശാല. 1951 മേയ് 31 വില്ലേജ് യൂണിയൻ പ്രവർത്തിച്ചുവരുന്ന കാലത്താണ് പിരപ്പൻകോട് ഒരു റൂറൽ ലൈബ്രറി സ്ഥാപിക്കപ്പെട്ടത്. 1972-ൽ ചിറത്തലയ്ക്കൽ കേന്ദ്രമാക്കി രാജപ്പൻനായർ, കെ.ഗോപി, കേശവപിള്ള തുടങ്ങിയവരുടെ നേതൃത്വത്തിൽ വീടുവീടാന്തരം കയറി പുസ്തകം ശേഖരിച്ചു ആരംഭിച്ച ലൈബ്രറിയാണ് വിജ്ഞാന പോഷിണി. മാണിക്കൽ പഞ്ചായത്ത് പ്രസിഡന്റായിരുന്ന സോമശേഖരൻ നായർ അന്തരിച്ചപ്പോൾ അദ്ദേഹത്തിന്റെ സ്മരണ നിലനിർത്തുന്നതിന് വേശി 1974 -ൽ പ്രവർത്തനാമാരംഭിച്ച ഗ്രന്ഥശാലയാണ് പ്ലാക്കീഴ് സേമശേഖരൻ നായർ മെമ്മോറിയൽ ലൈബ്രറി. 1951-ൽ പിരപ്പൻകോട് ക്ഷേത്രത്തിനോടനുബന്ധിച്ച് അയിത്തം നിലനിന്നിരുന്ന കാലത്താണ് പുന്നപുരം പരമേശ്വരൻ നായരുടെ നേതൃത്വത്തിൽ പിരപ്പൻകോട് അമ്പലക്കുളം കേന്ദ്രമാക്കി  ഡോൾഫിൻ  ക്ലബ് പ്രവർത്തനമാരംഭിച്ചത്.

## ഗതാഗത പ്രാധാന്യം
ഈ പഞ്ചായത്തിലൂടെ എം.സി. റോഡ് , 2008ഇൽ നിലവിൽ വന്ന കഴകൂട്ടം-തൈക്കാട് ബൈപ്പാസ് റോഡും മാണിക്കൽ പഞ്ചായത്തിലൂടെ കടന്നു പോകുന്നുണ്ട്. 

## പഞ്ചായത്ത് രൂപവത്കരണം/ആദ്യകാല ഭരണസമിതികൾ
സ്വാതന്ത്യ്രത്തിനു മുമ്പു തന്നെ ഉണ്ടായിരുന്ന പ്രബുദ്ധമായ രാഷ്ട്രീയ പശ്ചാത്തലം വില്ലേജ് യൂണിയൻ രൂപവത്കരിക്കുന്നതിന് കളമൊരുക്കി. വില്ലേജ് യൂണിയൻ 1949 മുതൽ 1953 വരെ യായിരുന്നു. 1953-ൽ മാണിക്കൽ പഞ്ചായത്ത് രൂപീകൃതമായി. സി.കെ. കുഞ്ഞൻപിള്ളയായിരുന്നു ആദ്യ പ്രസിഡന്റ്. 

## ഭൂപ്രകൃതി
മാണിക്കൽ പഞ്ചായത്തിന്റെ ഭൂപ്രകൃതിയെ, വലിയ കുന്നുകൾ, കുത്തനെയുള്ള ചരിവുകൾ, ചെറിയ കുന്നിൻപ്രദേശങ്ങളിലെ നിരന്ന ഭൂമി, ചെറിയ ചരിവുകൾ, താഴ്വരകൾ, ഏലാ പ്രദേശങ്ങൾ എന്നിങ്ങനെ തിരിച്ചിരിക്കുന്നു 
 
## പഞ്ചായത്തിലെ പ്രമുഖ സ്ഥാപനങ്ങൾ
### പബ്ലിക് ആഫീസുകൾ
#മാണിക്കൽ ഗ്രാമപഞ്ചായത്ത് ആഫീസ്
#മാണിക്കൽ വില്ലേജ് ആഫീസ്
#കോലിയക്കോട് വില്ലേജ് ആഫീസ്
#കൃഷി ഭവൻ, മാണിക്കൽ

### ബാങ്കുകളും സഹകരണസ്ഥാപനങ്ങളും
#യൂണിയൻ ബാങ്ക്, പിരപ്പൻകോട്
#മാണിക്കൽ സർവ്വീസ് സഹകരണ സംഘം, പിരപ്പൻകോട്, വെമ്പായം, പാറയ്ക്കൽ
#എസ്.ബി.ടി, വെമ്പായം
#കനറാ ബാങ്ക്, വെമ്പായം
#ഫെഡറൽ ബാങ്ക് വെമ്പായം,
#കെ.എസ്.എഫ്.ഇ, വെമ്പായം

### വിദ്ദ്യാഭ്യാസ സ്ഥാപനങ്ങൾ
#പിരപ്പൻകോട് എൽ.പി.എസ് 
#കൊപ്പം എൽ.പി.എസ്
#പാറക്കൽ യു .പി.എസ്
#കോലിയക്കോട് യു.പി.എസ്
#പിരപ്പൻകോട് ഹയർസെകൻഡറി സ്കൂൾ
#പിരപ്പൻകോട് വൊക്കേഷണൽ ഹയർസെകൻഡറി സ്കൂൾ
#യു.ഐ.റ്റി സെന്റർ പിരപ്പൻകോട്
#തലയൽ എൽ പി എസ്
#ഗവ.ഗേൾസ് എച്ച്.എസ്.എസ്, കന്യാകുളങ്ങര

### ഹോസ്പിറ്റലുകൾ
#സാമൂഹികാരോഗ്യകേന്ദ്രം, കന്യാകുളങ്ങര
#മാണിക്കൽ പ്രാഥമികാരോഗ്യകേന്ദ്രം, കോലിയക്കോട്
#ആയുർവേദാശുപത്രി, വെള്ളാണിക്കൽ
#ഹോമിയോ ഡിസ്പെൻസറി, പ്ലാക്കീഴ്
#വെറ്ററിനറി ഹോസ്പിറ്റൽ, വേളാവൂർ
#സെന്റ് ജോൺസ് മലങ്കര മെഡിക്കൽ വില്ലേജ്, പിരപ്പൻകോട്
#ശാന്തിഗിരി സിദ്ധാശുപത്രി, പൂലന്തറ

## ജലപ്രകൃതി
കിഴക്കൻ മലയടിവാരത്തിൽ നിന്നും ആരംഭിക്കുന്ന നീരൊഴുക്കുകൾ ചെറുതോടുകൾ, ഉദയൻകോട്, തലയൽ, കടുന്നപൂര്, കുതിരകുളം വടക്കതിൽ എത്തുന്ന തോടും, പിരപ്പൻകോട് മാണിയ്ക്കൽ തൈക്കാട് വഴി മൂന്നാറ്റുമുക്കിൽ എത്തുന്ന തോടും പുളിക്കേക്കോണം, മത്തനാട്, ചെറുകോണം തോടും മുക്കമ്പാലതോടും അനേകം കൈവഴികൾ കൊണ്ട് ജലസമ്പുഷ്ടമാണ് 
 
## ആരാധനാലയങ്ങൾ
പിരപ്പിൻകോട് ശ്രീകൃഷ്ണ ക്ഷേത്രം പഞ്ചായത്തിലെ ഏറ്റവും വലിയ ആരാധനാലയമാണ്. മുസ്ളീം പള്ളികളിൽ പ്രധാനപ്പെട്ടത് വേളാവൂർ ജമാഅത്തിന്റെ കീഴിലുള്ള പള്ളിയും വെമ്പായം ജമാഅത്തിന്റെ കീഴിലുള്ള പള്ളിയുമാണ്. കോട്ടപ്പുറം (ക്രിസ്ത്യൻ) പള്ളി 1962 ൽസ്ഥാപിച്ചു.

## ഗ്രാമപഞ്ചായത്ത് വാർഡുകൾ

#മാണിക്കൽ
#ആലിയാട്
#മൂളയം
#തൈക്കാട്
#പിരപ്പൻകോട്
#കുതിരകുളം
#തലയൽ
#ഇടത്തറ
#ചിറത്തലയ്ക്കൽ
#വെമ്പായം
#കട്ടയ്ക്കാൽ
#കൊപ്പം
#അണ്ണൽ
#പ്ലാക്കീഴ്
#വേളാവൂർ
#കോലിയക്കോട്
#കള്ളിക്കാട്
#പൂലന്തറ
#ശാന്തിഗിരി
#തീപ്പുകൽ
#കുന്നിട

## അവലംബം